《赠周如斗侍御》
明代·皇甫汸

圣世宜无外，夷方乍有征。台端简良史，江左寄巡行。

每念临轩顾，弥兴揽辔情。封章成妙算，优诏许监兵。

课罪风霆迅，酬功日月明。田租蒙半赐，闾井若更生。

取笠犹殉法，鸣弦悉励精。留君同寇借，生子拟周名。

隼击鱼龙避，骢游士女迎。帝将虚右席，谁复倚长城。

胆落因弹劾，几先绝请盟。为镌秦望石，一颂海波平。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。